b'\n_START_ARTICLE_\nJohn McKinley\n_START_PARAGRAPH_\nJohn McKinley (1. toukokuuta 1780 Culpeper County, Virginia \xe2\x80\x93 19. hein\xc3\xa4kuuta 1852 Lexington, Kentucky) oli yhdysvaltalainen poliitikko ja lakimies. H\xc3\xa4n edusti Alabaman osavaltiota senaatissa ja toimi korkeimman oikeuden tuomarina vuosina 1837-1852._NEWLINE_McKinley opiskeli lakia ja aloitti uransa Kentuckyssa, johon perhe oli muuttanut pian h\xc3\xa4nen syntym\xc3\xa4ns\xc3\xa4 j\xc3\xa4lkeen. Muutettuaan Alabamaan h\xc3\xa4n l\xc3\xa4hti mukaan osavaltion politiikkaan, ja vuonna 1826 h\xc3\xa4net valittiin senaattiin. Nelj\xc3\xa4 vuotta my\xc3\xb6hemmin h\xc3\xa4n h\xc3\xa4visi senaatin vaalit ja palasi Alabaman osavaltion parlamenttiin. H\xc3\xa4n voitti paikan senaatissa taas vuonna 1837 mutta erosi heti, sill\xc3\xa4 presidentti Martin Van Buren nimitti h\xc3\xa4net korkeimpaan oikeuteen. McKinleyll\xc3\xa4 ei ollut edelt\xc3\xa4j\xc3\xa4\xc3\xa4, sill\xc3\xa4 kongressi oli juuri nostanut tuomarien m\xc3\xa4\xc3\xa4r\xc3\xa4\xc3\xa4 seitsem\xc3\xa4st\xc3\xa4 yhdeks\xc3\xa4\xc3\xa4n, ja McKinley sai yhdeks\xc3\xa4nnen paikan. (Kahdeksanteen oli nimitetty John Catron)._NEWLINE_Vaikka McKinley toimi korkeimmassa oikeudessa noin viisitoista vuotta, h\xc3\xa4nell\xc3\xa4 oli paljon poissaoloja, eik\xc3\xa4 h\xc3\xa4nell\xc3\xa4 ollut mainittavaa vaikutusta tuomioistuimen historiassa. Viimeisin\xc3\xa4 vuosinaan h\xc3\xa4nen terveytens\xc3\xa4 oli huono. H\xc3\xa4n kuoli virassa ollessaan 72-vuotiaana 19. hein\xc3\xa4kuuta 1852. H\xc3\xa4nen seuraajansa oli John Archibald Campbell.'